LA UNION - Nainget pay laeng nga im-imbestigaran ti pulisya ti napasamak a pammagsol ken pannakapapatay ti maysa a misis idiay ili ti Tubao, La Union bayat a matmaturog daytoy kaabayna ti asawa ken anakna.
Maipalagip a dead on arrival iti ospital ti biktima a ni Emilia Pacio, 50-anyos, iti Brgy. Anduyan iti nasao nga ili kalpasan a nagsagrap iti tallo a bagsol iti tian ken babaen a paset ti barukongna pasado alas-12:30 no kaano a napasamak ti insidente.
Iti pannakiuman ti Bombo Radyo iti anak ti biktima a ni Cris Anthony Pacio, 14, kinunana a nalaus ti panagladingitda iti napasamak gapu ta awan met ti ammoda a nakaap-apa ti inada.
Dinakamatna pay nga awan ti kapanunotanda no asino ti posible a nangaramid iti krimen.
Kabayatanna, kinuna met ni PS Insp. Benigno Sumaoang, hepe ti Tubao PNP, a kangrunaan ita a suksukimatenda ket ti asawa ti biktima a ni Bonie Pacio a kaabayna a matmaturog kaduada ti 10-anyos pay nga anak dagitoy.
Naamuan a karuruar leng ni Pacio iti pagbaludan idi bulan ti Mayo gapu met laeng iti kasona a drustrated murder kalpasan a nabagsolna ti maysa pay a kabagian dagitoy.
Iti baet daytoy ket inaklon ti pulisya a saan a kas karina a marisutda ti kaso gapu ta awan met ti mayat nga agtestigo.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn